Blefaritis
Blefaritis (blepharitis) predstavlja upalu očnih kapaka, najčešće njihovog ruba. Rub očnog kapka se tupo završava, te ima dva brida, prednji i stražnji. U prednjem bridu su usađene trepavice u čijim su folikulima izlazni kanali modificiranih lojnih žlijezda (Zeisove žlijezde). Uz trepavice su i izvodni kanalići modificiranih znojnih žlijezda (Mollove žlijezde). Stražnji brid ima izvodne kanale modificiranih lojnih tzv. meibomskih žlijezda. Na ovom rubu u kraju prema nosu (nazalnom dijelu) nalazi se otvor za oticanje suza u nos (punctum lacrimale). Upala rubova očnog kapka je veoma često patološko stanje. Pri tome može biti upala prednjeg brida (prednji blefaritis, blepharitis anterior), odnosno zadnjeg (stražnji blefaritis, blepharitis posterior) Nekad se radi o miješanoj upali.